ఆర్‌బీఐ 'సమీక్ష'పైనే దృష్టి
- అంతర్జాతీయ పరిణామాలు కీలకమే
నవతెలంగాణ-వాణిజ్య విభాగం
రిజర్వు బ్యాంకు ఆఫ్‌ ఇండియా (ఆర్‌బీఐ) ద్వైమాసిక ద్రవ్య పరపతి విధాన సమీక్ష, వర్షాలపై అంచనాలు, అంతర్జాతీయ పరిణామాలు, అమెరికా ఉపాధి రేటు తదితర పరిణామాలను వచ్చే వారం మదుపర్లు కీలకంగా తీసుకోనున్నారు. రిజర్వు బ్యాంకు వడ్డీ రేట్లను యథాతథంగా కొనసాగించే అవకాశాలు ఎక్కువగా ఉన్నాయని విశ్లేషకులు భావిస్తున్నారు. రుతుపవనాలు, రూపాయి మారకం విలువ, చమురు ధరలు, యూరప్‌ పరిణామాలు జూన్‌ 6తో ప్రారంభమయ్యే వారంలో దేశీయా స్టాక్‌ మార్కెట్లను ప్రభావితం చేయనున్నాయి. కాగా కేరళ తూర్పు ప్రాంతాన్ని రుతుపవనాలు తాకనున్నాయని భారత వాతావరణ శాఖ ఇప్పటికే అంచనా వేసింది. చురుగ్గా రుతుపవనాలు కదిలితే మార్కెట్లకు మద్దతు లభించనుంది. ఏప్రిల్‌ 2016కు సంబంధించి ప్రభుత్వం పారిశ్రామికోత్పత్తి సూచీ గణంకాలను వెల్లడించనుంది. ఈ పరిణామమూ మార్కెట్లకు కీలకం కానుంది. ద్రవ్య మార్కెట్లో డాలర్‌తో రూపాయి మారకం విలువ, చమురు ధరలు కీలకం కానున్నాయి. అంతర్జాతీయంగా ప్రస్తుత మాసంలో జరుగనున్న అమెరికా ఫెడ్‌ సమావేశం, బ్రిటన్‌ యూరప్‌లో కొనసాగాలా వద్దా అనే దానిపై జరిగే రెఫరెండము ప్రపంచ మార్కెట్లకు కీలకం కానున్నాయి.ఈ నెల 7న రిజర్వు బ్యాంకు ద్వైమాసిక ద్రవ్య పరపతి విధాన సమీక్ష నిర్వహించనుంది. అయితే ఈ దపా వడ్డీ రేట్లను యథాతథంగా కొనసాగించనుందన్న విశ్లేషకులు భావిస్తున్నారు. వడ్డీ రేట్ల తగ్గింపునకు ఆర్‌బీఐ ప్రధానంగా రిటైల్‌ ద్రవ్యోల్బణాన్ని పరిగణలోకి తీసుకోనుంది. వరుసగా 17 మాసాలు తగ్గిన ద్రవ్యోల్బణం సూచీ ఏప్రిల్‌లో మాత్రం 5.39 శాతానికి పెరిగింది. భవిష్యత్తులో ధరలు పెరగనున్నాయని అంచనా. ముఖ్యంగా 7వ వేతన సంఘ సిఫారసులు అమల్లోకి వస్తే ప్రజల కొనుగోలు శక్తి పెరగనుంది. దీంతో వస్తువుల ధరలు పెరుగొచ్చు. ఈ ప్రభావం రెండేండ్లపాటు ద్రవ్యోల్బణంపై కొనసాగొచ్చని రిజర్వు బ్యాంకు ఇప్పటికే అంచనా వేసింది. కాగా ప్రపంచ మార్కెట్లో ముడి చమురు ధరలు పుంజుకుంటున్నాయి. ఈ క్రమంలోనే భారత్‌లోనూ పెట్రోల్‌, డీజిల్‌ ధరలు పెరగనున్నాయి. అదే జరిగితే సరుకు రవాణ భారం కానుంది. దీంతో రిటైల్‌, టోకు ద్రవ్యోల్బణం సూచీలు పెరుగొచ్చని విశ్లేషకులు అంచనా వేస్తున్నారు. ఇవేకాకుండా వర్షపాతంతో పాటు వడ్డీ రేట్లపై అమెరికా ఫెడ్‌ తీసుకునే నిర్ణయం కోసం ఆర్‌బీఐ వేచి చూడనుంది. ఈ పరిణామాల నేపథó్యంలో ఆర్‌బీఐ వడ్డీ రేట్లను తగ్గించకపోవచ్చని విశ్లేషకులు భావిస్తున్నారు. రెండో వారంలోనూ ర్యాలీవరుసగా రెండో వారంలోనూ దేశీయ స్టాక్‌ మార్కెట్లు లాభాల్లో ముగిశాయి. జూన్‌ 3తో ముగిసిన వారంలో బీఎస్‌ఇ సెన్సెక్స్‌ 189.43 పాయింట్లు లేదా 0.71 శాతం రాణించి 26,843.03 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ 64,15 పాయింట్లు లేదా 0.79 శాతం పెరిగి 8,220.80 వద్ద ముగిసింది. నిఫ్టీ 51 సూచీల్లో 32 స్టాక్స్‌ లాభాల్లో ముగిశాయి. క్రితం వారంలో ముఖ్యంగా టాటా మోటార్స్‌ 16.60 శాతం పెరిగి రూ.316.80 వద్ద నమోదయ్యింది. ఇదే క్రమంలో హిందాల్కో, టాటా మోటార్స్‌, కోల్‌ ఇండియా, అదాని పోర్ట్స్‌, యాక్సిస్‌ బ్యాంకు, ఎన్‌టీపీసీ సూచీలు వరుసగా 14.69 శాతం, 12.05 శాతం, 9.72 శాతం, 6.16 శాతం, 5.83 శాతం, 5.42 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు సన్‌ఫార్మాస్యూటికల్‌, భెల్‌, ఐడీయా సెల్యూలర్‌ సూచీలు వరుసగా 10.71శాతం, 7.85 శాతం, 6.86 శాతం చొప్పున అధిక నష్టాలు చవి చూశాయి. రంగాల వారిగా లోహ, ఆటో బ్యాంకింగ్‌ సూచీలు 4.96 శాతం, 3.76 శాతం, 1.35 శాతం చొప్పున అధికంగా పెరిగాయి. కాగా కన్సూమర్‌ డ్యూరెబుల్స్‌, వైద్య సూచీలు అధికంగా 2.68 శాతం, 2.63 శాతం చొప్పున విలువ కోల్పోయాయి. గత వారంలో విదేశీ మదుపర్లు నికరంగా రూ.2,013.70 కోట్ల ఈక్విటీలు కొనుగోళ్లు చేశారు. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 0.27 శాతం క్షీణించి 67.24 వద్ద ముగిసింది.
మీ స్నేహితులకు రికమెండ్ చెయ్యండి